ORDE do 21 de febreiro de 2006 pola que se establecen axudas individuais para o tratamento de drogodependencias en comunidades terapéuticas e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 03/03/2006

O Estatuto de autonomía de Galicia, no seu artigo 27.23º, asígnalle á comunidade autónoma competencia exclusiva en materia de asistencia social. Así mesmo, no artigo 33.2º establécese que lle corresponde o desenvolvemento lexislativo e a execución da lexislación básica do Estado en materia de Seguridade Social.
A Lei 4/1993, do 14 de abril, de servizos sociais para Galicia, establece os servizos sociais na área de drogodependencias, incluídas as alcohólicas, orientándoos especificamente ao desenvolvemento de programas de prevención e inserción social das persoas afectadas por calquera forma de toxicoma
nía; os seus artigos 50 e 51 recollen a posibilidade de lles conceder prestacións e axudas económicas periódicas ás persoas que se atopen en situacións de necesidade material e marxinación social.
A Vicepresidencia da Igualdade e do Benestar, segundo a estrutura orgánica fixada polo Decreto 517/2005, do 6 de outubro, é o órgano ao que lle corresponde o exercicio como propias das competencias e funcións en materia de políticas autonómicas de benestar, incluíndo as políticas de xuventude, solidariedade, voluntariado, benestar social, inclusión social, servizos comunitarios, atención aos discapacitados e as persoas maiores.
Un dos obxectivos prioritarios da Vicepresidencia da Igualdade e do Benestar é precisamente acadar a inserción social das persoas afectadas por unha problemática específica de integración, como é o caso das problemáticas das toxicomanías, incluídas as alcohólicas, constituíndo o apoio do seu ingreso en comunidades terapéuticas a canle adecuada para facilitar a súa deshabituación no consumo de substancias psicotrópicas ou no abuso do alcohol.
O Plan de Galicia sobre Drogas establece, como directrices xerais, a descentralización das accións e a centralización da planificación operativa, así como a distribución equitativa de recursos en cinco áreas diferentes: prevención, asistencia, reinserción, formación e investigación.
Tendo en conta a demanda de axudas en materia de tratamento de drogodependencias, a conveniencia en determinados casos de levala a cabo en comunidades terapéuticas e o alto custo da estadía neste tipo de centros non dependentes do Plan de Galicia sobre Drogas, faise necesaria a existencia de axudas orientadas a apoiar o pagamento do seu custo durante o período de vixencia desta orde.
A solicitude, tramitación e concesión das axudas obxecto desta orde axustarase ao disposto na Lei 38/2003, do 17 de novembro, xeral de subvencións, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, tendo en conta as posteriores modificacións, e ao Decreto 287/2000, do 21 de novembro, polo que se desenvolve o réxime de axudas e subvencións que conceda a Administración autonómica atendendo, en todo caso, aos principios de publicidade, obxectividade e concorrencia.
Na súa virtude, en uso das facultades que teño atribuídas pola Lei 1/1983, do 22 de febreiro, reguladora da Xunta e o seu presidente, modificada pola Lei 11/1988, e polo Decreto 211/2005, do 3 de agosto, polo que se establece a estrutura orgánica da Xunta de Galicia e polo Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar
para a debida aplicación dos créditos orzamentarios conforme a finalidade para a que foron establecidos,
DISPOÑO:
Artigo 1º.-Obxecto da convocatoria.
Esta orde ten por obxecto o establecemento de axudas individuais para o tratamento de drogodependencias, incluídas as alcohólicas, en comunidades terapéuticas.
As ditas comunidades terapéuticas, en todo caso, deberán contar coa autorización de funcionamento outorgada pola Administración autonómica na que estean situadas.
Artigo 2º.-Beneficiarios.
Poderán ser beneficiarios destas axudas as persoas afectadas por algún tipo de toxicomanía ou alcoholismo que residan na Comunidade Autónoma de Galicia e reúnan os seguintes requisitos:
1. Residencia acreditada dun ano en calquera dos concellos da Comunidade Autónoma de Galicia.
2. Existencia dunha necesidade obxectiva de tratamento neste tipo de recurso.
3. Non percibir prestación económica de análoga natureza e finalidade a cargo de institucións ou organismos públicos e/ou privados.
Artigo 3º.-Contía.
A contía das axudas poderá chegar á totalidade dos gastos derivados da estadía e do tratamento na comunidade terapéutica.
Artigo 4º.-Financiamento.
Para a concesión das axudas reguladas nesta orde existe crédito adecuado e suficiente con cargo á Lei 7/2005, do 29 de decembro, de orzamentos xerais da comunidade autónoma para o ano 2006, por un importe inicial máximo de 87.792 A, sen prexuízo de ulteriores variacións producidas como consecuencia de modificacións orzamentarias, na aplicación 05.31.212A.482.3.
A concesión das axudas reguladas nesta orde limitarase ás dispoñibilidades orzamentarias.
Artigo 5º.-Solicitude e documentación.
1. As solicitudes formalizaranse mediante instancia, segundo o modelo que se xunta como anexo a esta orde, debidamente cuberta polo beneficiario ou polo seu representante legal, se é o caso.
2. Documentación que se presentará coa solicitude:
2.1. Fotocopia do DNI do beneficiario ou do seu representante legal, dado o caso.
2.2. Certificación de empadroamento que acredite a residencia en calquera dos concellos da Comunidade Autónoma de Galicia durante un ano.
2.3. Informe técnico da Unidade Asistencial de Drogodependencias da rede do Plan de Galicia sobre Drogas correspondente ao seu ámbito territorial, sobre a pertinencia do ingreso do solicitante da axuda na comunidade terapéutica. Neste informe farase unha valoración expresa do grao de importancia que o ingreso ten en relación coa situación persoal e evolución sanitaria do solicitante, así como para o seu itinerario e expectativas de logro da súa deshabituación e reinserción social.
2.4. Informe social relativo á situación persoal, familiar e socio-económica do solicitante expedido pola referida Unidade Asistencial de Drogodependencias se aquel recibiu tratamento nela, ou polos servizos sociais de atención primaria do concello de residencia nos demais casos. No suposto de que este informe socio-familiar sexa expedido pola UAD poderá ser formulado como un informe único de carácter técnico e socio-familiar, integrando nel os aspectos referidos no punto 2.3.
2.5. Xustificante dos ingresos económicos da unidade familiar: última declaración do imposto sobre a renda das persoas físicas ou certificación negativa da correspondente delegación de Facenda no caso de non presentar a anterior.
2.6. Certificación expedida polo representante da comunidade terapéutica na que se acredite que o solicitante está ingresado ou ten demandado o seu ingreso, así como o custo do tratamento.
2.7. Declaración do conxunto de todas as solicitudes efectuadas, ou concedidas, para o mesmo proxecto ou actividade, perante as administracións públicas competentes ou outros entes públicos.
Artigo 6º.-Prazo de presentación.
As solicitudes deberán ser presentadas nun prazo de dous meses, contados desde a entrada en vigor desta orde.
Artigo 7º.- Tramitación.
1. Presentación das solicitudes.
As solicitudes formalizaranse perante as delegacións provinciais da Igualdade e do Benestar da Vicepresidencia da Igualdade e do Benestar, servizos sociais municipais ou de conformidade co previsto no artigo 38.4º da Lei  30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro.
2. Se a solicitude tivese algún erro ou non se presentase algún dos documentos, requirirase o interesado para que, no prazo de dez días, emende a
falta ou achegue os documentos preceptivos, con indicación de que, se así non o fixese, se terá por desistido da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro.
Artigo 8º.-Comisión de valoración.
1. Unha vez completados os expedientes polos servizos administrativos das delegacións provinciais, se é o caso, incorporados os informes da Subdirección Xeral de Autorización e Inspección de Centros da Vicepresidencia da Igualdade e do Benestar sobre a situación das entidades participantes, remitiranse á comisión de valoración, a cal, unha vez estudada cada solicitude, efectuará a proposta de resolución que se lle elevará ao delegado provincial da Igualdade e do Benestar da Vicepresidencia da Igualdade e do Benestar.
2. Para tal efecto, en cada delegación provincial constituirase unha comisión de valoración composta polos seguintes membros:
-Presidente: secretario provincial.
-Vogais: 2 funcionarios designados polo delegado provincial, un dos cales deberá ser un xefe de servizo, actuando calquera deles como secretario.
3. Ás reunións da comisión deberase convocar a un representante da oficina do Comisionado do Plan de Galicia sobre Drogas, con voz e voto, así como a un representante da intervención territorial que actuará con voz pero sen voto.
4. Se, por calquera causa, algún dos seus compoñentes non puidese asistir ás reunións, será substituído polo que designe o órgano competente para o outorgamento das axudas, debendo recaer, sempre que sexa posible, noutro funcionario do mesmo servizo có substituído.
Artigo 9º.-Orde de prelación na concesión de axudas.
Dado o carácter limitativo dos créditos destinados a estas axudas, a comisión de valoración establecerá unha orde de prelación para as propostas de resolución, de acordo coa puntuación obtida sobre un total máximo posible de 100 puntos na valoración dos seguintes criterios de prioridade:
-De carácter persoal, social e sanitario tal e como se reflicte nos informes obtidos da Unidade Asistencial de Drogodependentes citados no artigo 5, puntos 2.3 e 2.4, ata un máximo de 60 puntos.
-De carácter económico, para o que se terán en conta os ingresos da unidade familiar, así como a existencia de cargas familiares, ata un máximo de 40 puntos.
Todas estas circunstancias valoraranse unicamente no caso de que da documentación que figura no expediente se poida deducir claramente o seu contido. En caso contrario, non se terán en conta para a adxudicación das subvencións.
Artigo 10º.-Resolución.
1. Delégase a competencia para resolver a concesión das axudas solicitadas ao abeiro desta orde nos delegados provinciais da Igualdade e do Benestar da Vicepresidencia da Igualdade e do Benestar.
2. Finalizada a fase de instrución coa formulación das propostas de resolución polas comisións de valoración, e unha vez fiscalizadas polas respectivas intervencións territoriais, os delegados provinciais da Vicepresidencia da Igualdade e do Benestar ditarán resolución motivada na que se especifique en cada caso a comunidade terapéutica na que o beneficiario recibirá o tratamento así como o importe da axuda que se lle concede.
3. O importe das axudas que se van outorgar determinarase en réxime de concorrencia competitiva atendendo ás circunstancias persoais, sociais, económicas e cargas familiares dos solicitantes, valoradas na orde descrita.
4. O prazo máximo para a resolución do procedemento e a súa notificación será de seis meses contados a partir do día seguinte ao da publicación desta convocatoria. As resolucións notificaránselle ao interesado, ou ao seu representante legal, e á comunidade terapéutica correspondente.
Transcorrido o prazo máximo para resolver o procedemento sen que recaese resolución expresa poderase entender desestimada a concesión da subvención.
5. As resolucións expresas ou presuntas que se diten ao abeiro desta orde poñerán fin á vía administrativa e contra elas poderán interpoñerse, se é o caso, recurso potestativo de reposición, no prazo dun mes contado a partir da notificación da resolución, ante o mesmo órgano que as ditou, de acordo co previsto no artigo 116 da Lei 30/1992, do 26 de novembro, de réxime xurídico das administracións públicas e do procedemento administrativo común, segundo redacción dada pola Lei 4/1999, do 13 de xaneiro, ou ben directamente recurso contencioso-administrativo ante a orde xurisdicional competente, de conformidade co establecido no artigo 46 da Lei 29/1998, do 13 de xullo, reguladora da xurisdición contencioso-administrativa, no prazo de dous meses contados desde a súa notificación, e sen prexuízo de que os interesados poidan executar calquera outro que coiden oportuno.
Artigo 11º.-Modificación da resolución de concesión.
1. Toda alteración das condicións tidas en conta para a concesión da subvención e, en todo caso,
a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. En materia de infraccións e sancións rexerá o disposto na Lei 38/2003, do 17 de novembro, xeral de subvencións, no artigo 79 do texto refundido da Lei 11/1992, de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, segundo redacción dada pola Lei 14/2004, do 29 de decembro, de medidas tributarias e de réxime administrativo, así como no Decreto 287/2000, do 21 de novembro, polo que se desenvolve o réxime de axudas e subvencións da Comunidade Autónoma de Galicia.
Artigo 12º.-Seguimento.
Trimestralmente presentarase un informe expedido pola comunidade terapéutica na que estea o beneficiario, no que se faga constar a súa evolución.
Artigo 13º.-Prazo e forma de xustificación.
O pagamento efectuarase, en pagamentos trimestrais, directamente á comunidade terapéutica á que acuda o beneficiario, segundo o acordo con aquela en cada caso, unha vez recibida a certificación do responsable do centro sobre a permanencia nesta do beneficiario, de acordo co establecido no artigo anterior. En todo caso, respectaranse os límites establecidos na Lei 7/2005, do 29 de decembro, de orzamentos xerais da comunidade autónoma para o ano 2006 en canto á realización de pagamentos parciais.
No momento da xustificación da execución total do proxecto e, en todo caso, antes do derradeiro pagamento, o beneficiario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución das distintas administracións públicas competentes ou das súas entidades vinculadas ou dependentes.
Artigo 14º.-Reintegro das axudas concedidas.
1. Non se poderá exixir o pagamento da axuda concedida e procederá o reintegro total ou parcial da contía percibida xunto cos xuros de demora devengados desde o momento do seu pagamento ata a data na que se acorde a procedencia do reintegro nos seguintes casos:
a) Incumprimento da obriga de xustificación.
b) Obtención da subvención sen reunir os requisitos exixidos para a súa concesión.
c) Incumprimento total ou parcial da finalidade para a que foi concedida a subvención.
2. Igualmente procederá o reintegro do exceso percibido nos supostos nos que o importe da axuda,
illadamente ou en concorrencia con outras subvencións ou axudas doutras administracións públicas e doutros entes públicos ou privados, nacionais ou internacionais de distinta natureza e finalidade supere o custo do tratamento que vai desenvolver o beneficiario.
3. A tramitación do correspondente expediente de reintegro levarase conforme co procedemento establecido no artigo 20 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
4. As cantidades que teñan que reintegrar os beneficiarios terán a consideración de ingresos de dereito público e será de aplicación para a súa cobranza o disposto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 15º.-Control.
1. Os beneficiarios someteranse ás actuacións de control que efectúe a Vicepresidencia da Igualdade e do Benestar, ás de control financeiro que correspondan á Intervención Xeral da Comunidade Autónoma de Galicia e ás previstas na lexislación do Consello de Contas.
2. Neste sentido os beneficiarios teñen a obriga de facilitar toda a información que lles sexa requirida pola Intervención Xeral da comunidade autónoma, Consello de Contas ou Tribunal de Contas, no exercicio das súas funcións de fiscalización e control do destino das axudas.
Disposición adicional
Apróbase a delegación de atribucións do vicepresidente da Igualdade e do Benestar nos delegados/as provinciais da Igualdade e do Benestar para resolver a concesión, denegación, modificación ou outras incidencias das subvencións previstas nesta orde, así como para autorizar os gastos e ordenar os correspondentes pagamentos.
Disposicións derradeiras
Primeira.-Autorízase o director xeral de Acción Social, no exercicio das súas competencias, a ditar as disposicións necesarias para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de febreiro de 2006.
Anxo Manuel Quintana González
Vicepresidente da Igualdade e do Benestar